text:
Prome cu presupuesto 2020 yega parlamento, ya nos sa loke ta warda nos: entrega mas di nos entrada personal. Esun cu tin algo di ‘vet’ ainda pa corta, por ta sigur cu esey tambe ta bay. Esun cu no tin nada mas pa corta, ta haya e palo igualmente. Loke nos a trece infinidad di biaha dilanti den e editorial aki, a bolbe sucede: presupuesto 2020 ta basa riba ranca mas di e cartera di e ciudadano, e empresario y e turista. Y claro cu no ta nos so a trece e punto aki dilanti, varios otro organisacion desde tempo atras ta critica e mesun asunto aki. Y awor nos por lesa esaki tambe cu tanto palabra den e ultimo carta di CAft unda ta reacciona riba presupuesto 2020.
Nan ta bisa textualmente: “CAft ta haya cu ta insuficientemente sostenible cu ta propone den forma limita austerisacion na banda di gasto na 2020, mientras cu na mesun momento ta aumenta e peso riba e poblacion, empresario y turista.”
Y e peso riba nan ta halto caba, specialmente riba e grupo grandi cu no tin un entrada asina halto, cu ta e gran mayoria. Esaki ta e categoria cu mas ta sufri di e tipo di medida aki, pa mas cu purba hustifica esaki mustrando riba e necesidad di coregi e rumbo di nos finanzas publico. Con cu bo kier bira e asunto aki, finalmente e ta un cuestion di escogencia. Y e escogencia ta claramente na fabor di e empleado publico y e otronan cu ta come for di e baki di cuminda mas grandi cu nos conoce, presupuesto di gobierno. No pa di prome biaha, y probablemente no pa ultimo, nos ta mira cu e miedo panico cu e gobierno aki tin pa bay contra su empleadonan ta dicta e direccion di e medidanan cu gobierno ta tuma: tur ta medida general y casi ningun den cas mes pa purba baha gasto. Ta bay economisa riba overtime, por ehemplo, cu ta algo bon. Pero esey ta un medida a corto plazo cu no tin un efecto duradero, pasobra e cantidad di salario ta keda mescos, y esey ta unda e problema grandi ta. Ta laga e crecemento ‘autonomo’ di e payroll sigui core, pasobra no por mishi cu e interesnan di e empleadonan. Di un banda esey ta di comprende, pasobra si gobierno subi e caminda di no respeta e derechonan aki mas, ta surgi otro problema grandi.
Pero ta pakico nos no ta tende nada, sikiera di un plan modesto, pa baha e cantidad di cupo di trabao cu gobierno tin cu paga salario tur luna. Nos no ta tende absolutamente nada den e direccion aki. Gobierno mes a laga IMF haci un analisis di e cantidad di hende cu tin riba payroll y e mandatario a publica e cantidad ey, di mas di 7.000, pa duna un impresion con serio e situacion ta. Berdad cu 7.000 ta grave, pero a omiti di conta e mas di 800 salarionan cu ta paga na e diferente fundacion y otro organisacionnan cu ta opera den sector social. Algo sumamente importante y cu nos, no gobierno so, mester considera paga pasobra ta algo necesario. Naturalmente ta importante pa tin un debido supervision riba e sector aki, pero cu nan acerca nos ta papiando mas di 8.000 salario pa luna cu gobierno ta saca di e otro carteranan. Siendo esey asina, lo no ta normal pa nos sikiera tende di un intencion pa cuminsa structuralmente atende e monster aki cu nos no por sigui paga? No, nos a tende tur sorto di cos menos esey; aparentemente e no ta riba agenda, mientras nos ta bay den direccion di aña di campaña, anto nos lo mester conclui cu atrobe nada ta bay sucede.
Ademas, ta importante pa keda tene na vista cu e peso di e salarionan aki no ta e famoso Afl. 479 miyon cu a palabra den e protocol cu Hulanda. Ta trata aki di solamente e personal den servicio directo, como empleado publico na e ministerionan. Contando tur elemento cu ta encera gasto di personal, manera nos Conseho Consultivo ta haci den nan evaluacion di presupuesto, nos ta papia di Afl. 735 miyon pa 2019, cu ta mas di 50% di e presupuesto di e aña ey. Asina monstruoso e problema ta, hopi mas grandi cu e parti cu ta den discusion cu Hulanda y CAft. Ta bira tempo pa nos cuminsa deal cu e problema aki na un manera cu e caso merece, pero lamentablemente nos no ta mira un discusion abierto y sano con ta bay atende esaki.
Claro cu den tur esaki no ta gobierno so ta carga culpa. Nan ta sigui e deseo di tur esnan cu ta emplea o tin famia cu ta emplea bao di e paraplu inmenso aki. Esey por parce hustifica, pero nos ta corda cu ta e 50.000 empleado den sector priva mester financia tur esaki? Y kico nos ta haya como recompensa? Un aparato publico eficiente y servicial? Sin insulta e cantidad di empleado ehemplar cu sigur tin den nos gobernacion, e aparato gubernamental cu mas ambtenaar pa cada mil habitante den nos region no lo gana ningun premio den e categoria ey.


c: text/html

text:
Terapista di pareha na DAS Enid de Kort:
“Bo mester ta macho, bo mester ta sigur di bo mes, bo no mag di papia di bo emocionnan si no bo no ta homber. Tur esaki a pone cu hende homber no por bin dilanti si nan tin un problema mes, si no nan ta hari bo.”
E stigma pa hende homber por papia abiertamente di nan problemanan ta un fenomeno cultural pisa cu ta raiz di varios problemanan social na Aruba. Enid de Kort, terapista studia pa traha cu parehanan trahando na Departamento di Asunto Social (DAS) su seccion bida y famia ta haya cu nos comunidad mester ta mas habri pa papia riba e tema di violencia domestico.
Sra. de Kort, trahando den ramo social desde 2001 na e departamento, ta haya cu den su experiencia cu Aruba pero tambe internacionalmente ‘nos no a pone suficiente atencion riba e ser masculino’. Specialmente pa loke ta trata violencia domestico, ‘hopi biaha ta e hende homber ta haya culpa di tur cos’. Den tur e tempo cu e ta trahando cu pareha e tema di hende homber a keda kinipi su curiosidad mirando cu den hopi casonan hende homber tambe sa bira victima di violencia domestico.
Stigma di machismo ta contribui na violencia domestico
Es mas, pa via di e stigma negativo cu tin den comunidad pa un hende masculino por busca ayudo, sra. de Kort a mira cu casi nunca hende homber ta bin dilanti pa busca ayudo, menos pa expresa kico el a sinti y cu e tipo di problemanan aki ta ‘pa via di miedo cu sociedad lo considera nan menos homber si nan pidi ayudo pasobra nan señora a dal nan’.
Internacionalmente awo ta birando mas consciente di esaki, sra. de Kort ta conta nos, mirando cu el a bay un conferencia di violencia domestico internacional na Canada unda tabatin varios tayer enfocando riba hende homber. “Na Canada nan ta bisa y ami ta di acuerdo cu hende homber ta neglisha”, sra. de Kort a expresa. Particularmente riba e aspecto di desaroyo emocional, cual hende femenino ta haya chens pa desaroya ampliamente y ta desaroya esaki mas tempran.
Ademas, sra. de Kort ta remarca cu den e conferencia aki el a bin ta topa cu diferente ideanan cu e mes por a mira den su practica, esta cu pa e problema di violencia domestico riba hende muhe mes, ta tira culpa riba e hende homber. Mientrastanto no ta reconoce cu hopi biaha e ser masculino a pasa den trauma familiar sea pa falta di un tata of pa via di otro factor, cu ta bira un problema cu nan nunca ta trata. “Hopi hende homber ta lanta cu trauma y esaki nos como sociedad no ta reconoce.”
E punto central segun sra. de Kort ta cu den sociedad a crea un cierto imagen di hende homber, cual ta trece cu ne cierto expectativa di nan tambe.
“Bo mester ta macho, bo mester ta sigur di bo mes, bo no mag di papia di bo emocionnan si no bo no ta homber. Tur esaki a pone cu hende homber no por bin dilanti si nan tin un problema mes, si no nan ta hari bo. Figura bo cu bo bay polis y bo bisa cu bo señora a abusa bo. Hopi biaha ta harimento lo tin. Por ta nan lo bisa bo cu ki mishi abo, un macho, cu un señora cu ta abusa bo? E harimento lo ta pio si bo señora ta mas chikito cu bo.”
‘Kico nos como sociedad tin como expectativa di hende homber?’
Aunke sociedad ta pone presion riba hende homber pa no expresa nan emocionnan, sra. de Kort den su experiencia a yega di pasa den hopi emocion cu hende homber. Pa enfatisa esaki el a señala na un caha di Kleenex bisando ‘esaki ta mi herment mas importante, pasobra aki den nan por yora y saca nan emocionnan’.
E aspecto di no lidia cu emocionnan dera cual sra. de Kort ta mira den tanto hende homber como hende muhe, ta pone sra. de Kort pensa riba e echo cu ‘asina hopi hende ta self medicate’. E ta puntra su mes, ‘dicon tin asina hopi hende cu ta uza droga y ta bebe alcohol na Aruba? Pasobra nan no por anda cu nan emocionnan na un otro manera cu no ta droga y bebe’.
Esaki ta relaciona cu cultura tambe, pasobra segun sra. de Kort, ‘hende homber generalmente no ta bay cerca nan amigonan pa lidia cu dolor emocional. Aunke tin excepcion, hopi biaha hende homber ta considera amigonan como hende pa solamente pasa bon cu nan’.
Custumbernan cu ta crea despues di tempo den hende nan bida ta haci cu problemanan cu nan raiz den infancia ta manifesta tambe den cada relacion cu un hende tin, cual eventualmente lo por manifesta ora e persona bira mayor ora un famia dicidi di haya yiu tambe. Di e manera aki sra. de Kort ta señala cu trauma familiar ta transcende generacionnan si no ta trata esaki.
Sra. de Kort ta haya cu mester haci estudionan riba esaki. Na e departamento el a expresa cu nan ta purbando bin cu mas investigacion. Pero e lo kier bin cu estudio riba topiconan asina tambe. Mientrastanto na Canada un prome estudio por a mustra caba cu 95% di hende homber cu comete violencia domestico a sufri di trauma.
P’esey e ta haya cu por bin mas atencion riba e aspecto di trauma den sociedad, specialmente pasobra manera sra. de Kort a conta Bon Dia, ‘mi no ta kere den cera hende asina’. E ta desea pa traha mas riba e aspecto di husticia curativo, en bes di husticia cu ta castiga. El a tuma un tayer riba e topico aki tambe. “Mi sa haya hende homber blousa, pero hende asina no tin niun caminda di bay.”
E manera con sra. de Kort ta mira cu asina hopi hende homber ta lantando sin tata ta crea dificultad pa nan den futuro si nan kier bira tata, pasobra nan no a haya un ehempel pa basa riba dje. Sinembargo, e por mira si cu tatanan cu no tabatin tatanan nan mes hopi biaha kier haci nan best pa nan yiu y ta haci nan best aunke nan no tin e ehempel.
Loke sra. de Kort ta spera ta cu lo bin mas combersacion riba aspectonan emocional di hende homber, cual hopi biaha ta keda neglisha y alabes e ta spera cu mas hende homber cu a pasa den algo traumatico lo haya curashi pa bin dilanti y papia di esaki, pa asina e presion colectivo riba ‘ta macho’ por baha un poco, mirando e daño cu esaki ta crea den comunidad. E terapista di pareha di e departamento ta puntra finalmente ‘kico nos como sociedad tin como expectativa di hende homber? Kico ta nifica ta un hende homber?’.

robotstxt: allowed

filter: keep


text:
BONEIRU.
ULTIMO ORA.
AKSIDENTE GRAVE RIBA KAMINDA GURUBU KU 5 HERIDO.
Algu despues di 10:30 pm awe nochi un aksidente serio a tuma luga riba kaminda di gurubu entre un jeep y un auto di famia.
E impakto tabata fuerte y e danjo material ta konsiderabel.
E senjora di e jeep a keda benta riba kaya y su situashon ta di atenshon.
Den e auto tabata tin 5 persona di kual kuater a resulta herida.
E shofur di e auto blanku a keda pega den esaki despues di e aksidente.
Kuerpo di bombero a traha 45 min largu prome ku a logra saka e shofur for di e auto.
Personal di polis ta investigando e kousa di e aksidente, por bisa ku velosidat haltu a hunga un rol y e shofur di e jeep probablemente tabata bou di influensha di alkohol.
FUENTE: AIMED AYUBI.
NOTISIA KU BO POR KONFIA.


text: KRALENDIJK – Radio Live 99.9 FM a kòmbersá ku dòkter Hermelijn awe, un dòkter di kas na Boneiru i el a pone énfasis pa e hende pèrkurá pa e kurpa ta stabil. “Mundu ta den un situashon fastioso. Vírùs di corona aktualmente no tin remedi pa kur’é. Si bo ta fuerte i topa ku e vírùs, bo ta hañ’é i pasa bai lag’é. Awor nos ta purba na ofisina pa hende no aglomerá. A hasi tur posibel pa no pèrmití hopi hende na mes momentu pa atendé ku nan. Ta kasi imposibel pa kontrolá tur hende ken tin vírùs di corona si òf no. Loke nos ta hasi na Boneiru ta evitá si akaso resultá ku e vírùs ta aki, ku e ta plama. E chèns tei ku tin hende ku tin òf tabatin e vírùs na Boneiru. E no ta sigur sinembargo por ta bon posibel. Kisas un persona a sinti algu i a isolá su mes i e dianan a pasa i e vírùs a bai. Ta hopi importante pa pone bo kurpa stabil. Vitamina C ta hopi importante, sinembargo lamunchi ta hopi bon pa e kurpa. Evitá pa topa hende i manera ta nos kultura i brasa otro. Awor no ta momentu korekto pa saludá un persona bras’é i sunchi. Laga bibida di alkohòl un banda manera entre otro serbes. Ta hopi importante pa no yega serka nos hendenan di edat, esnan ku ta mas debil pa e vírùs di korona,”dòkter Hermelijn a menshoná.


text:
Un contribucion di dr. Carlos Viana
Escogencia robes di cuminda por tin tambe un efecto grandi riba un proceso asina natural cu ta ‘bira grandi’ of envejecimento. Dokternan di Medicina Tradicional Chinees ta duna nan patientnan cu ta birando grandi hopi atencion pa mira si nan ta bira grandi “Gracefully”. ‘Gracefully aging’ ta nifica cu un persona ainda ta pose’e un mente inquisitivo y ta jen di flexiblidad y energia. Te hasta despues di un dia di trabou largo ami y mi partner, Phyllis ta encanta bay landa y baila salsa den anochi.
Cu escogencia robes di cuminda, hopi hende ta bira bieuw mucho lihe y esaki nos por identifica cu un test medico. Pacientnan mas grandi ta keha di cansancio, stijf di curpa y draaimento di cabes. Ora mi wak nan man y pia nos ta mira perdida di musculo y pronto esaki lo bira perdida di weso.
Hendenan cu ta birando grandi cu ainda no a desaroya malesa degenerativo avansa, por recupera nan balansa metabolico rapido. Di e forma aki nan por reverse e proceso di envejecimento.
Get The Point! Estudionan recien a mustra cu diabetis y su consecuencianan a cambia di un malesa di nos welo y majornan pa un malesa di adultonan hoben y mucha. Danki Dios cu estudio ta mustra tambe cu estilo di bida por cambia, preveni y retrasa e progreso di diabetis tipo II. Un hende cu pre-diabetis, por reverse e progreso di e malesa cu 58% dor di cambia su cuminda, perde minimo 5%–7% di peso y inclui un minimo di 3 ora di actividad fisico pa siman. Nos ta mira e resultado clinico positivo aki casi tur dia den nos clinica. Pa testnan individual y educacion personal con pa come, jama nos.
VIANA HEALING CENTER, Kibaima 7 -TEL: 585-1270 585-1270 Web Site: www.vianaheal.com


text:
Grupo Social Pedagogico
Ondersteuningscentrum
“Ondersteuningscentrum” (centro di guia y sosten pa personal, e clientenan di S.V.G.A. y nan famia) ta e departamento unda e ortopedagogo y e psicologo ta ubica. E ortopedagogo y e psicologo ta forma parti di e grupo social pedagogico. E trahador social, logopedista y e “sportleider” tambe ta forma parti di e grupo social pedagogico. E ultimonan aki tin nan oficina/gymzaal na un otro caminda riba e tereno di S.V.G.A.
Un parti di e “ondersteuningscentrum” ta keda uza como oficina y un parti como lugar pa haci investigacion psico-diagnostico, duna guia y sosten na personal, cliente y nan famia ora esaki ta necesario, tene atardi di informacion pa personal y stagiaire. Den “ondersteuningscentrum” tambe tin un biblioteca, unda personal di S.V.G.A., otro instansia y stagiaire por haci uzo di esaki.
Grupo Social Pedagogico (S.P.G.)
S.P.G. tin bou su encargo admicion y “doorstroming” di cliente na e diferente departamentonan.
S.P.G. ta vigila e progreso di e reunionnan di cliente riba e diferente departamentonan.
S.P.G. ta duna conseho riba maneho di guia y cuido di fundacion.
S.P.G. ta tene contacto cu otro instancianan.
Ortopedagogo
E ortopedagogo ta uza su experticio pa yuda e departamentonan, cu tin cliente bou 16 aña bou di nan encargo, atende cu casonan complica di un forma metodico. E ortopedagogo tin actualmente banda di su tarea como ortopedagogo, tambe e tarea di director suplente. Como director suplente, e ortopedagogo ta sostene e director di S.V.G.A. den su tareanan y na momento cu e director ta ausente pa motibo di p.e. vacacion, e ta resposabel pa tur asunto riba e tereno di cuido na S.V.G.A. y ta atende cu instancianan externo.
E ortopedagogo tin e.o. como tarea:
- Haci investigacion psicologico, pedagogico y didactico.
- Haci investigacion di e casonan (hopi) complica riba e departamentonan cu ta traha cu mucha y hoben y asina traha un plan di ayudo cu e lider di grupo/maestro lo mester bay implementa.
- Duna guia y sosten na e personal den cuido a base di e sistema di siguimento digital y plan di guia di e clientenan.
- Ora ta necesario haci observacion.
- Tene reunion di cliente y reunion riba nivel di departamento.
- Contesta pregunta y duna informacion na mayor (interno of externo) y tambe na otro instancia.
- Guia of tene combersacion cu famia y mayor (na cas of riba departamento).
Psicologo
E psicologo ta uza su experticio pa yuda e departamentonan cu tin cliente riba 16 aña bou di nan encargo, atende cu casonan complica di un forma metodico.
E tareanan como psicologo ta encera:
-
- investigacion di e casonan (hopi) complica riba e departamentonan cu ta traha cu personanan adulto y asina traha un plan di ayudo cu e lider di grupo lo mester bay implementa.
- Duna guia y sosten na e personal den cuido a base di e sistema di siguimento digital y plan di guia di e clientenan.
- Ora ta necesario haci observacion.
- Tene reunion di cliente y reunion riba nivel di departamento.
- Contesta pregunta y duna informacion na mayor (interno of externo) y tambe na otro instancia.
Guia of tene combersacion cu famia y mayor (na cas of riba departamento).
Guia en corto
Cada cliente tin un plan di guia. A base di e plan di guia tur persona y mayor envolvi den e cuido y guia di e cliente ta reuni pa papia riba e desaroyo di e cliente. Pa duna guia psicologico y pedagogico ta haci uzo di e plan di guia pa duna tips con pa sigui cu e cliente riba tur area di desaroyo y tambe pa traha y/of evalua metanan pa e siguiente periodo pa e cliente. Tambe ta sigui e cliente pa medio di e sistema digital. En corto, e psicologo y ortopedagogo ta monitor e progreso con cada cliente ta desaroya.
Up-to-date
E psicologo y ortopedagogo ta tene nan mes na altura di e ultimo desaroyonan riba e tereno di personanan cu un limitacion intelectual door di atende charla, congreso y workshops nan na Aruba y den exterior.
Tambe nan ta abona riba diferente revista y ta lesa diferente literatura cu tin di haber cu e grupo meta.
A CHILD IS LIKE A BUTTERFLY
IN THE WIND.
SOME CAN FLY HIGHER THAN
OTHERS,
BUT EACH ONE FLIES
THE BEST IT CAN.
WHY COMPARE ONE AGIANST
THE OTHER?
EACH ONE IS DIFFERENT.
EACH ONE IS SPECIAL.
EACH ONE IS BEAUTIFUL.
Piedra plat 97-B
Tel: 522-7862 / 522-7854


text:
APLR ta manera e ministerio di relashon eksterior den gobièrnu òf departamento di asuntu eksterior den vários korporashon.
Nos ta traha prinsipalmente ku gobièrnunan, organisashon internashonal i outoridatnan religioso. Nos teritorio di aktividat ta atendé ku legislashon di derechi humano, geopolítika, protokol i gobernashon. Por yama Departamento APLR por ta, sin ningun eksagerashon, “Ministerio di Relashon Eksterior” di iglesia. Nos ta esun ku ta krea brùg, purba resolvé konflikto, mehorá legislashon, defendé esnan ku ta persiguí pa nan fe i promové i protehá libertat religioso.
Durante e último añanan, nos a desaroyá nos presensia na Nashon Uní, gobièrnu di Kòrsou, Komunion kristian mundial, organisashonnan no gubernamental, i a duna sosten fuerte na e Asosiashon Internashonal di Libertat Religioso.


text:
Pa por asistí ku e situashon di difikultatnan aki, Prospekto ta ofresé e siguiente servisionan:
• Formulashon di relato anual
• Formulashon di relato di kuartal
• Formulashon di programa anual
• Programa i plan di proyekto: por formulá tambe un plan di proyekto (SMART) pa hasi petishon pa supsidio òf sponsorship.
Huntu ku e tareanan ariba menshoná ta tene enkuentronan den grupo (personal òf gerensia) pa diskutí e tópikonan di e relatonan. Esaki ta konta prinsipalmente pa e programa anual, kaminda
ta organisá enkuentro pa enbolbí tur persona òf grupo di interes pa duna nan kontribushon.


text:
Desde cu e caso Avestruz a start, nos por lesa y scucha di acusacion, instigacion, insinuacion y mucho mas door di e sospechoso Parlamentario Benny Sievinger. Enberdad een kat in het nauw maakt rare sprongen. Sievinger ta keda acusa pa malversacion (verduistering), labamento di placa ( witwassen), estafa, falsificacion, soborno (tumamento di regalo) y abuso di funcion. Un caso enorme cu sigur ta un berguensa pa nos pais y pa nos organo Parlamento. Caminda lastimamente Sievinger no a haci lo corecto di tuma honor na su mes, retira y laga e caso tuma lugar. Lo contrario ta e caso, caminda ta keda para wrong and strong, sosteni pa su lider Mike Eman y partido AVP. Desde dialuna Sievinger ta riba un show caminda kier acusa tur hende y lanta calumnia y acusa otro politiconan sin base. Sin lubida e hecho cu e ta ataca Ministerio publico, Landsrecherche y polis. Sigur mi ta condena e hecho aki y ta haya incomprendibel cu otro Fraccionnan den oposicion te cu dia di awe no a fiha un standpunt encuanto e caso aki. Nos lo por conclui cu coalicion di oposicion ta demostra di ta sostene corupcion.
Siguiendo e prome dia di e caso tin hopi cos ta resalta. Como sospechoso den e parti di e caso aki, esta di Fundacion Curason Berde, ta señores Pieter Susebeek, Kurt Harms y Benny Sievinger mes. Fundacion Curason Berde ta e Fundacion cu ta genera e fondonan pa campaña di Benny Sievinger. Sigur e ta resalta cuanto placa tabata bay den un solo candidato di AVP su campaña, esey ta si e placa tabata keda uza unicamente pa esey. Nos ta papia di por ehempel un suma di Awg. 100.000,- total cu a keda duna door di solamente un persona (of un compania di dje) na Sievinger door cu supuestamente e tabata impresiona cu e bon trabao cu Sievinger tabata haci pa infrastructura. Cada biaha cu Benny tabata mandanan acerca su persona, sin cuestiona, e tabata firma y duna un cheque. Y otro cu ta duna total Awg. 40.000,- y alabes tin indicacion cu el a regala e bar pa e cumpleaños di Sievinger su yiu. Ta cuanto mas no lo tin?
Otro cos cu ta resalta ta Benny no tabata give a damn over procedura di DIP. E no tabata worry si un peticion a keda gemeld na DIP si of no, tampoco si ta cumpli si of no cu condicionnan etc. Segun su contestacion na Huez e tabata firma tur cos cu ‘dezerzijds geen bezwaar/akkoord’. Un modus operandi cu ta carece di cualkier tipo di responsabilidad. Enberdad tin hende bo no por duna poder pasobra nan no sa anda cu esaki.
Mi ta di opinion cu como minister Benny Sievinger mester a percura y controla cu DIP ta haci su trabou y cu proceso y proceduranan oficial ta keda encamina corectamente door di ciudadanonan. Y sigur mi ta condena tambe e hecho cu a bin padilanti durante e tratamento di e caso, esta cu Benny Sievinger tabata actua manera ‘un stempel machine’, tur cos e tabata acorda of no tabatin obhecion en contra. Benny tabata stempel y DIP mester a fix e. Pesey mes tabatin un fiesta cu tereno, sin ningun control of screening.
Pero durante e prome dia sigur a resalta e hecho cu esnan cu tabata sponsor Benny Sievinger su Fundacion of tabata dune “regalo” tabata logra haya nan tereno. Pero ora nos ta kere cu el a caba akinan ta bin resulta cu nan a saca probecho y ganashi cu e benta di e terenonan erfpacht of opties door di bendenan. Ta bon pa pueblo realisa cu sigur e parlamentario aki no por tabatin nos pais na pecho. Pero no por spera otro di un hende cu su signatura ta “I don’t give a damn”.


text: KRALENDIJK – Djasabra tras di lomba JICN a organisá e di 4 eksposishon di obra di man, loke detenidonan a traha. Un kantidat i diferente artíkulo tabatin na e sitio dilanti di e prizòn ku poko tempu pasá a keda konstruí na plantashi Aruba. Entre otro kashi, sèt di stul i mesa, ko’i hunga, kuadro i mas. Momentu ku un reportero di Radio Live 99.9 FM a presentá na e sitio, gran parti di loke tabatin ya tabata bendé i nan a bai ku nan for di e sitio. Organisadónan a konta ku e benta a bai hopi bon i rápido. Tabatin hende presente promé ku e ora stipulá pa kuminsá kumpra kos. 10’or momentu ku a kuminsá ku e benta, kosnan a bai rápido. Hopi interes pa kumpra loke e detenidonan a traha. Lo usa e rekoudashon di benta di e artíkulonan prinsipalmente pa kumpra material nobo, pa detenidonan por sigui desaroyá di manera positivo. Kombinashon di potrèt ta ilustrá parti di e aktividat i algun di e tremendo pinturanan ku hopi a komentá kon bunita nan ta. Un kreatividat tremendo.


text:
DIVORSIO
Bo mayornan ta separando? Nan ta papia tokante un divorsio? Òf bo ta kere ku nan lo por divorsiá? Pasobra nan ta diskutí hopi òf pasobra nan no ta papia ku otro?
Na momentu ku bo mayornan pasa den un divorsio, probablemente lo bo tin hopi pregunta.
Bo bida lo kambia ora bo mayornan bai for di otro.
Bo por bai biba ku un di bo mayornan. Òf bo por biba alternativamente ku bo mama i ku bo tata. Por ta un tempu difísil pa bo si bo mayornan ta bayendo for di otro.
Hopi mucha i teenager mester enfrentá divorsio di nan mayornan. E ta pasa ku tres den kada dies hóben di 15 aña. Bo no ta e úniko!
Bo por sinti bo yen di tenshon òf tristu ora bo mayornan no ta den un relashon mas. Pero bo por sinti bo aliviá tambe ora no tin mas diskushonnan na kas.
Por sosodé ku lo bo mester disidí ku kua mayor bo ta bai biba. Kiko si bo no ke biba ku bo mama? Òf ku bo tata?
I kiko ta e mihó kos pa hasi ora bo mayornan no ke papia ku otro?
Por fabor no isolá bo mes. Yama nos òf chat ku nos tokante bo sintimentunan!
Nos t’ei pa skucha bo storia i nos sa tokante e derechonan ku bo tin komo mucha.


text:
Lider di MEP Señora Evelyn Wever-Croes: CAMPAÑA PA YUDA YENA FORMULARIO DI INKOMSTEN BELASTING 2021
Lider di MEP Señora Evelyn Wever-Croes:
CAMPAÑA PA YUDA YENA FORMULARIO DI INKOMSTEN BELASTING 2021
Partido MEP, pa 13 aña consecutivo, ta yuda ciudadanonan di nos pais yena formulario di Inkomsten Belasting 2021 na CEDE di MEP na Santa Cruz. Den e temponan aki, e formularionan lo wordo reparti. E fecha di otorgacion ta 2 di augustus, e ora tin dos luna pa drech’e, yen’e y entreg’e. E fecha ultimo en principio pa entrega ta dia 3 di october.
Lider di MEP y nos Prome Minister Evelyn Wever-Croes a duna di concoe cu e campaña pa yuda yena e formulario na CEDE di MEP lo cuminsa dia 16 di augustus. Ta bay tin cita pa diamars, diahuebs y diasabra y claro ta bay tin momentonan special pa nos pensionadonan pa nan por bin pasa un rato ameno y wordo yuda sin cu tin cu warda hopi.
“E fechanan y oranan lo wordo anuncia despues den medio di comuncacion pero di awor caba bo por cuminsa busca bo documentonan pasobra nan ta importante pa bo yena bo formulario corectamente”, Lider di MEP a enfatisa.
E documentonan cu bo mester ta lo siguiente:
Un comprobante di kico ta bo entrada di trabou, di pensioen etc. Bo por deduci cierto gastonan manera interes riba debenan, prima riba seguro di bida y si bo tin yiunan ta studia den exterior, bo por haya un deduccion adicional. Pa esey bo mester tin un declaracion si cu di fin di aña pasa e tabata bay scol ainda.
“Pues busca bo documentonan y keda pendiente. Augustus 16, na CEDE di MEP nos ta spera bo pa yuda bo un biaha mas”.


text: Recientemente den presencia di Director di Departamento di Finansa y nan famia, Minister Maduro a felicita e hubilarionan di Departamento di Finansa pa nan servicio na comunidad di Aruba. Minister Maduro ta felicita y gradici sra. Jolanda Geerman, sra. Sita Geerman y sra. Monica Maduro cu nan 30 aniversario, y sr Karl Vrolijk cu su 25 aniversario di trabao den servicio di Gobierno na bienestar di comunidad. E mandatario a brinda cada hubilario nan Decreto Gubernamental, e envelop cu e gratificacion corespondiente y tambe un regalo pa por conmemora e ocasion importante aki. Sr. Derrick Werleman como Director di Departamento di Finansa tambe a hiba palabra di gradicimento repasando e trayectoria di cada hubilario y brindando nan un aprecio di parti di Departamento di Finansa.


text:
Kralendijk – Di Akuerdo ku miembro di Konseho Insular pa Partido Demokrat, Michael Pieters, e koalishon aktual di MPB i UPB a demostrá ku nan no ta kapas pa goberná Boneiru.
Frakshon di Demokrat tantu den Konseho Insular i na media a ilustrá e mal maneho aki na hopi okashon pero ta bisa ku ta polítika ta hasi.
A alertá ku ta papia hopi sin hasi nada. Dunamentu di show tin tur dia pero ningun resultado pa ku un mihó bienestar di e pueblo Boneriano pero ta bisa ku ta polítika ta hasi.
Gobièrnu di Boneiru a pone Boneiru práktikamente bou di kuratela kaminda un di e derechonan mas sagrado di Konseho Insular ku ta e derecho di por stipulá presupuesto a keda kitá for di nos pa motibu di mal maneho di e gobièrnu di MPB/UPB. Un maneho finansiero deplorabel di parti di diputado Elvis Tjin Asjoe ku a poné kore sali na kareda.
Den tur e mal maneho di parti di diputadonan, nos Gezaghebber no ta sali liber di esaki. Gezaghebber kende ta esun ku tin ku sòru pa bon gobernashon a laga e desasternan aki tuma lugá i nunka a manda bisa Konseho Insular ku e diputadonan no ta funshonando i ta laga Boneiru pasa e berguensa nan aki.
Nos ta kere ku a yega tempu pa henter e Kolegio Ehekutivo, inkluso Gezaghebber, tene honor na nan mes i bati retirado pasombra ta tur a faya ku bon gobernashon. Ta tratando un presupuesto pa aña 2021 ku tin fayonan den dje. Un presupuesto ku ta ‘rammel aan alle kanten’ manera ta bisa den bon hulandes. Di parti di miembronan di Kolegio Ehekutivo nan mes a bisa ku tin erornan den esaki i ku e presupuesto no ta kwadra ku e maneho ku nan kier hiba den aña 2021.
I ta e presupuesto aki kier presentá na Konseho Insular djaweps awor pa apobashon. Mientrastantu e diputado responsabel ta bati retirada i kore pa su responsabilidat.
Frakshon di Partido Demokrat lo sigi vigilá e mal gobernashon di e gobièrnu di MPB/UPB i ta hasi tur posibel pa salbaguardiá interesnan di e pueblo di Boneiru, Michael Pieters ta terminá bisando.


text:
KRALENDIJK – Karta di suidadano Noel Janga relashoná ku e situashon di vírùs di corona.”
’Blue destination’ ta e plan maestro ku nos inteligentenan lokal a stipulá pa e próksimo 10 aña binidero. Esensia di ‘blue destination’ – masterplan 2030 ta funda gran parti ariba turismo. Pero manera nos tur awor aki por realisá ku djis un enfermedat mundial por paralisá tur kos i krea un buraku finansiero enorme. Segun e pioneronan di ‘blue destination – masterplan 2030’, e proyektonan pa ku turismo di e vishon aki lo mester bira e fuente esensial di entrada pa kombatí pobresa pa ku nos hendenan lokal. Nan lo wòrdu di train pa traha ku turista i nan entrada finansiero lo ta limitá na kuater strea. Laga ku nos por siña di loke ta pasando ku nos rumannan di Aruba di kual nan pilar ekonómiko ta turismo. Esei ta nifiká anto ku nos no mester di turismo na Boneiru? No, nos por tin sierto benefishinan finansiero di turismo, pero nos no por hasi turismo nos dependensia finansiero.
Nos no tin te ku awor aki ningun kaso di covid19 aki na Boneiru pa motibu ku nos ta un isla chikí isolá den laman Karibe i pa motibu ku e úniko manera ku e enfermedat por yega aki ta dor di un persona òf personanan ku ta bin djafó ku ta kontaminá. E medidanan pa sera frontera ta e di dos motibu dikon nos ta imun ainda pa e situashon aki . I e por keda asina si tur hende koperá.
E situashon mundial pa ku e pandemia covid19 aktualmente mester hasi nos konsiente ku nos no por dependé siegamente ariba turismo so. Mi no ke ta pesimista simplemente mi ta konsientisá.
Mi a tende ya kaba ku gezaghebber i kolegio ehekutivo a disponé 7.5 mion pa yuda komersiante ku ta hiba pèrdida finansiero pa motibu di e pandemia aki. Mayoria kompanianan ku ta traha ku turista. Di kual gran mayoria ta di doñonan imigrá ku a bin pa usa nos isla pa hasi negoshi di turismo. Sèn ta bai wòrdu saka fo’i kaha di pueblo Boneriano pa yuda e kompanianan aki. E pueblo mes lo no tin ningun benefisio di esaki. I nos mester yuda tur pasobra tur ta ariba e isla aki.
Nos ta un pueblo chikí apénas 21000 habitante, sinembargo nos miniatura ta e motibu dikon nos ta un tiki mas protehá di influensianan ku ta bin di afó. Laga nos kuminsá komo pueblo i gobièrnu na realisá ku nos por marka un diferensia ariba mundu pa kon chikí ku nos por ta. Nos no mester imitá e mundu eifó den tur kos pa nos tambe no tin mester di paga e mes un preis ku nan lo paga eifó pa nan desishonnan. Esaki no ta e promé pandemia ni lo ta e último. Kiko nos aki na Boneiru por siña di e situashon aktual?
Komo suidadano Boneriano mi ta opiná. No pa kritiká niun persona, organisashonnan òf hunga wega polítiko sino pa konsientisá. Sabiduria tin mas balor ku inteligensia.
Aki na Boneiru te ainda no a konstatá ningun kaso ainda. Tur medidanan tuma te ku awor aki ta dunando su fruta. Tur pasaheronan lokal ku pa un òf otro motibu ta regresá mester wòrdu bon kontrolá si enbèrdat nan ta mantené nan karentena 14 dia isola segun reglanan di higiena.
Tur pániko ku lo por wòrdu innesesariamente krea pa medionan. Mester keda na banda di e realidat.
Algu ku gobièrnu i esnan te na e momentunan aki responsabel pa mantené siguridat humanitario aki na Boneiru mester tene na kuenta tambe ta, ku apesar ku ta karga so por drenta aktualmente, pero ta personanan vulnerabel pa e pandemia ta trese esaki Boneiru. Mester tin un plan kon pa hasi e interkambio aki mas kouteloso ku ta posibel.
TA di aploudí tur medidanan di protekshon, i ta despues di 14dia ku e último persona ku a yega Boneiru terminá su karentena por konkluí ku e pandemia aki no ta aki na Boneiru. Tur pániko òf guesmentu ku por originá den pensamentu di hende tin ku wòrdu kontrolá i aprobá dor di realidat, segun kon e situashon diaro ta desaroyá. Pasobra pániko innesesario basa ariba pensamentunan ku no ta respaldá pa realidat ta bai trese mas perdidanan finansiero i strobamentu di funshoná diario den komunidat. Mester prevení pero mester keda realístiko i aktua segun nos situashon aki na Boneiru.
Kada suidadano mester husga pa su mes konforme e realidat di Nos aki na Boneiru . Paso niun outoridat no por bin kita niun hende for niun snack si no tin ningun prueba konkreto ku tin vírus aki. Nos mester keda ku nos pianan ariba tera i focus ariba e posibel senarionan di infiltrashon aki ku man duru pa tene nan pafó di e pida baranka aki. Pasobra keremi e imigrantenan imigrá aki tin mas pániko ku e mayoria hende lokalnan.
Gezaghebber públikamente mes a kondena e echo ku grupo di imigrantenan H.E residensia aki pa nan akshon na èrpòrt algun siman pasa.
Un otro pregunta hasi dos bia na gezaghebber den e promé konferensia di prensa isolá siendo ku no tin ningun prueba konkreto ainda ku e pandemia aki taki tabata, kuantu hende a bin kontrolá?
Bo no tin nada di bai kontrolá si bo no ta sinti niun síntoma. Vèrkout tur semper ta den komunidat. Lokual ku ta hasi Hopi hende drenta pániko sin ta nesesario ta pasobra e síntomanan di covid19 ta kasi similar ku vèrkout,”Janga a skirbi den su karta.


text:
ORANJESTAD: Diasabra siman pasa Minister Endy Croes a atende e di dos edicion di One Summer Vibes MTB Competition 2022 cu a tuma luga na California Light House. Tabata dos dia di competencia tanto den categoria infantilcomo adulto elite, junior y master.
Diasabra tabata e careda di e muchanan ‘Kids Race’ unda cu a conta cu participacion di varios mucha di diferente clubnan di ciclismo na Aruba. E recorido a cuminsa pa 7’or di maintaden e area di Malmok y Arashi. E mandatario di Deporte a pasa saluda e atletanan y pa duna sosten.
Tanto diasabra como diadomingo un cantidad grandi di coredonan di mountain bike a competi den diferente categoriacontra otro den un recorido nada facil.
Minister Endy Croes ta felicita Velocity Cycling Team cu a organisa un tremendo competencia alabes ta felicita e participantenan cu a haci e di dos edicion di MTB competicion uno sumamente exitoso! Masha pabien na e ganadonan


text:
Susan Solognier-Noguera ta philatelista pa mas of menos 40 anja y tin un colecion extenso. Susan ta conta su storia: ‘Dor cu mi ta miembro di diferente club internacional y ta intercambia stampia cu tur parti di mundo, mi ta haya mi cu stampia dobbel cu ta bira un cantidad enorme, sin sa kico pa hasi cu nan. Mester corda cu tur hende di afo ta stampia di Aruba nan kier, dus e dobbelnan di otro pais no ta interesa nan. Den pasado mi a haci hopi donacion di stampia dobbel na clubnan juvenil internacional. Pero semper mi interes tabata pa promove spaarmento di stampia aki na Aruba mes. Mi a cuminsa esaki na scol basico Colegio Sagrado Curazon na Savaneta cu ta e bario di unda mi ta. Mi tabata duna lezing na 5e y 6e klas pa splica di mi hobby. Asina mi a forma un grupo di mucha y nos tabata topa un bez pa luna na Biblioteca Nacional na San Nicolas. Despues cu a cuminsa cu renobashon na e Biblioteca nos grupo no tabatin lugar mas pa topa.
Continue reading “Van Dorp Store ta Cas di StampiAruba”
Van Dorp Store ta Cas di StampiAruba
Colecciona stampia ta un hobby cu StampiAruba kier promove cerca mucha. E ta inspira concentracion y trankilidad. E ta juda den conocemenento di mundo y cultura. Van Dorp Store ta cas di StampiAruba.
Susan Solognier-Noguera ta philatelista pa mas of menos 40 anja y tin un colecion extenso. Susan ta conta su storia: ‘Dor cu mi ta miembro di diferente club internacional y ta intercambia stampia cu tur parti di mundo, mi ta haya mi cu stampia dobbel cu ta bira un cantidad enorme, sin sa kico pa hasi cu nan. Mester corda cu tur hende di afo ta stampia di Aruba nan kier, dus e dobbelnan di otro pais no ta interesa nan. Den pasado mi a haci hopi donacion di stampia dobbel na clubnan juvenil internacional. Pero semper mi interes tabata pa promove spaarmento di stampia aki na Aruba mes. Mi a cuminsa esaki na scol basico Colegio Sagrado Curazon na Savaneta cu ta e bario di unda mi ta. Mi tabata duna lezing na 5e y 6e klas pa splica di mi hobby. Asina mi a forma un grupo di mucha y nos tabata topa un bez pa luna na Biblioteca Nacional na San Nicolas. Despues cu a cuminsa cu renobashon na e Biblioteca nos grupo no tabatin lugar mas pa topa.


text:
Miembro y boluntarionan di Rotaract Club of Aruba por mira atras riba un bake sale exitoso. Esaki tabata e prome biaha cu e club a organisa un bake sale pa recauda fondo pa asina por duna continuidad di tur nos proyecto nan pa nos comunidad.
Durante luna di februari tabata tin e periodo di pre-benta di e bake sale, unda tur miembro a yuda bende un total di mas di 700 ticket pa cos dushi. Rotaract Club of Aruba ta contento cu e apoyo y sosten ricibi for di comunidad pa cu e evento exitoso aki.
E aña aki tabata uno diferente, na cual nos no por a mira un evento grandi, pero si a logra recauda un parti di e fondo nan necesario den forma di un evento mas chikito y estilo “drive thru”.
Ademas di e benta di cos dushi, tambe nos tabata tin un sorteo di premio pa esnan cu a bin busca nan box di cos dushi. E premio nan ta lo siguiente: un cadena di Swarovski, Gift certificate di Boolchand’s y Care-package di Aruba Aloe.
E Ganador nan di e sorteo ta:
• Cadena di Swarovski : Melicent – Cake box ticket #162
• Gift Certificate Boolchand’s: Randolph Oduber – Cookie box ticket #008
• Care Package Aruba Aloe: Baz-RRR – Cookie box ticket #037
• Care Package Aruba Aloe: Omar Arends – Cookie box ticket #066
• Care Package Aruba Aloe: Ruth Brete – Cake box ticket #119
• Care Package Aruba Aloe: Filomena Figaroa – Cake box ticket #120
Masha pabien na tur e ganadornan cu den e siguiente dianan lo wordo aserca pa por entrega e premionan.
Un danki di cursaon ta bai sigur na tur miembro di Rotaract Club of Aruba, specialmente na e comision encarga pa organisa e evento aki. Alabes no por lubida e gran cooperacion y contribucion ricibi for di Aruba Marriott Resort & Stellaris Casino, Tierra del Sol, The Cupcake Garden, Huchada Aruba, Amsterdam Manor Beach Resort y Bright Bakery Aruba, Boolchand’s Aruba, Grant Thornton, Shiva’s Gold & Gem, Royal Jewels & Diamonds, Kay’s Fine Jewelry y tambe Kok Optica y sin lubida tur miembronan di prensa cu semper ta sostene nos proyectonan.
Rotaract Club of Aruba kier gradici pueblo di Aruba cu ta sostene tur nos proyectonan pa mas di 29 aña caba door di haci un donacion na un manera of otro. Hunto so nos por yuda otro y nos comunidad.
Por sigui e trabounan cu Rotaract ta haci via Facebook: Rotaract Club of Aruba of via Instagram: @rotaractaruba. Pa mas informacion di nos club por bishita www.rotaractaruba.com


text:
Fundashon FORMA a yega na final di aña eskolar 2020-2021, un aña basta turbulento ku dor di
un pandemia tabata basta difísil pa hopi studiante.
43 studiante ku a bai eksámen di MBO1, a slag pa nan diploma,
10 Asistente di Horeca,alimentashon i industria di alimentashon,19 Asistente di Servisio i Kuido,
4 Asistente di Konstrukshon i 10 Asistente Benta i komersio.
40 ku a sigui e trayekto di Beroeps Begeleidende Leerweg i 3 e trayekto di Beroeps Opleidende
Leerweg.
Djamars dia 6 di yüli 2021, atardi entre 4or i 8or di anochi e studiantenan ta haña nan diploma
via di un asina yamá ‘drive thru’ ku lo luma luga na Sporthal Jorge Nicolaas riba Kaya
Amsterdam.
Prensa lo ta áltamente invitá pa presensiá e momentunan memorabel pa e studiantenan akí.
Danki di antemano
Fundashon FORMA a yega na final di aña eskolar 2020-2021, un aña basta turbulento ku dor di


text:
Kòrsou – Rev. Louise de Bode Olton djabièrnè último a bendishoná e buki nobo pa 2022: ‘Feng Shui pa pas, salú, abundansia i prosperidat den Aña di Tiger di Awa’ skibi pa Feng Shui i Paht Chee Master Reyna Joe.
Feng Shui no ta un religion i ta e filosofia di bida chines ku a originá na India i ku pa siglonan a resultá di un konosementu ku ta duna praktikantenan oportunidat pa krea un bon i mihó bida pa nan mes.
Meskos ku e buki di aña 2021 esun di 2022 ta basá riba kalènder lunar i no kalènder gregoriano ku ta konosí den nos parti di mundu.
Atrobe e ta konsistí di informashon básiko i general na papiamentu, ku tópikonan interesante pa hende ku ke bai kasa, salú, kon krea bo prosperidat i datonan general pa esnan ku ke familiarisá nan mes ku e konosementu antiguo aki i tambe pa esnan mas vèrsá den e tópiko.
Reyna Joe ta biba Feng Shui for di aña 1997 i e konosementu den e buki ta basá riba lesamentu/estudio/kòmbersashonnan kontinuo ku tur posibel maestro di Feng Shui ku a pasa den su kaminda for di 1997 i despues a sertifiká serka Gran Maestro Lillian Too (Maleisia) kende ta esun ku a popularisá e konosementu di Feng Shui na ingles pa mundu oksidental.
Loke ta hasi e buki aki interesante ta ku banda di informashon riba Feng Shui por us’é komo agènda tantu segun kalènder gregoriano komo kalènder lunar hañando e.o. informashon di ki tipo di energia tin pa kada dia den 2022.
Asina aki tur ku ke sa mas di Feng Shui ta haña e konosementu aki na papiamentu pa plania Aña di Tiger di Awa, ku ta kuminsá dia 1 di febrüari, mihó posibel.
Un danki espesial ta bai pa Sonnaisa Payne ku e aña aki atrobe a hasi gran parti di e trabou pa e buki por ta un realidat. I riba Feng Shui Kòrsou riba facebook por haña mas informashon.
‘Feng Shui pa pas, salú, abundansia i prosperidat den Aña di Tiger di Awa ’ ta optenibel serka Reyna Joe na fengshuikorsou168@gmail.com òf via 561 2818


text:
Youtube
Youtube ta un plataforma merikano riba internet, di estilo video share, riba kua usuarionan por upload, komparti i wak video. E servisio aki a wordu krea pa tres eks-trahado di e kompania Paypal na febrüari 2005.
E kompania tin su base na San Bruno, California, i ta hasi uso di teknologia flashvideo pa mustra un variedat grandi di video traha pa su usuarionan, entre otro videoklip, partinan di shownan di televishon i tambe kontenido amateur, manera blogs i video original kortiku. Mayoria di e kontenido di Youtube a wordu di upload dor di individuonan, pero tin sierto kompania grandi manera CBS, BBC, Vevo i Hulu ta ofrese sierto di nan material riba Youtube.
Usuarionan ku no ta registrá por solamente wak e videonan, mientras usuarionan registrá tambe por pone un kantidat ilimita di nan mesun videonan, duna komentario riba otro video, i tambe suskribi riba kanalnan di otro hende.
Historia di e kompania[editá | editá fuente]
YouTube a wordu fundá dor di Chad Hurley, Steve Chen i Jawed Karim, ku tur tabata trahado di Paypal. Hurley a studia diseño na Universidat di Indiana na Pennsylvania, anto Chen i Karim a studia siensia di kompiuter huntu na Universidat di Illinois na Urbana-Champaign.[1]
Segun e historia ku mayoria biaha ta wordu ripiti na media, Chad Hurley i Steve Chen a bini ku e idea di Youtube durante e lunanan prome di 2005, despues ku nan a experensia difikultad di komparti video ku a wordu filma na un fiesta na Chen su apartamentu na San Fransisco. Jawed Karim no a bini na e fiesta anto a bisa ku e fiesta aki no a tuma luga, terwijl Chad Hurley a kommenta ku e idea ku Youtube a wordu fundá despues di un fiesta "tabata probablemente un manera pa traha un historia interesante pa promove e kompania.
YouTube a kuminsa prinsipalmentu komo "startup" ku un invershon di $11.5 mion USD di Sequoia Capital entre november 2005 i aprel 2006. Den komienso YouTube su sede prinsipal tabata situa riba un pizzeria i un restorant hapones na San Mateo, California.[2] E nomber di dominio
www.youtube.com a wordu activa riba 14 di februari 2005, i e wepsait a wordu desaroya durante e lunanan ku a sigui. E prome video di YouTube yama Me at the zoo ta mustra ko-fundadó Jawed Karim na e parke tropikal di San Diego. E video a wordu di upload dia 23 di aprel 2005, anto te ainda por wordu mirá riba e plataforma.
Impacto Social[editá | editá fuente]
Promé ku e lansamentu di YouTube na 2005, tabatin hopi tiki metodo fasil ku husadonan di kompiuter normal por a husa pa pone video riba internet . Ku su interface fasil, YouTube a hasie posibel pa kualke hende ku un konekshon na internet por a pone un video ku por kualke hende ront mudu por a wak den un par di minut. E kantidat di topiko grandi ku Youtube ta kubri a hasi e partimentu di video un di e partinan mas importante di kultura virtual. Un ehemplo di un impacto social di YouTube ta e eksito di e video "Bus Uncle" traha na 2006. E ta mustra un kombersashon kayente entre un hoben i un hende grandi den un bus na Hong Kong, anto e video aki a wordu diskuti asta den medianan mas grandi. Un otro video di YouTubeku a risibi kubrimentu extensivo tabata e video "guitar", ku ta musta e performance di Pachelbel su kantika Canon riba un guitara elektriko. E nomber di e hungado no ta wordu duna den e video, anto despues ku e la risibi miones di bista e korant "The New York Times" a revelá e identidat di e guitarista komo Jeong-Hyun Lim, un homber di 23 aña biba naSur Korea ku a filma e video den su kamber YouTube a risibi un George Foster Peabody Award na 2008 anto ta wordu cita komo "a 'Speakers' Corner' ku ta embodisa anto promove Demokrasia Entertainment Weekly a pone riba end-of-the-decade, "best-of" list, bisando, "Providing a safe home for piano-playing cats, celeb goof-ups, and overzealous lip-synchers since 2005 (dunando un kas sigur pa pushinan ku ta hunga piano, tropekantena di selebridatnan i hasidonan di playback for di 2005) .


text:
WILLEMSTAD — Despues ku a bira konosí ku nos selekshon nashonal lo representá Kòrsou dia 23 i 26 di mart próksimo den e Caribbean Cup, awor ta toka turno na nos selekshon nashonal di U-13 pa saka kara di Kòrsou den e torneo internashonal Aruba Himno i Bandera ku lo tuma lugá na Aruba.
Despues di dianan di trainingnan intensivo i un temporada di preparashon ekstenso, awe, djasabra 12 di mart nos selekshon nashonal di U-13 a biaha pa Aruba pa asina kumpli ku nan kompromisonan den e torneo internashonal Aruba Himno i Bandera ku ta tuma lugá di 13 pa 18 di mart.
E paisnan ku lo partisipá na e torneo aki ta lo siguiente; Aruba, Boneiru, Colombia, Kòrsou, St. Maarten i Venezuela.
Skema di nos weganan:
Weganan final:
No selekshon nashonal di U-13 ta konsistí di un grupo di 19 hungadó ku ta wòrdu dirigí pa Sr. Germain Ignacius ku ta e direktor tékniko di e selekshon aki i Sr. Frank Lichtenberg ku Sr. Brenton Balentien ku ta e asistentenan di e direktor tékniko.
Tambe a biaha huntu ku e selekshon Sr. Malcolm Pieternella kual ta e masahista di e selekshon i e hefe di delegashon ku ta Sr. Ebell Scharbaai, miembro di direktiva di FFK.
Nos selekshon ta konsistí di e siguiente hungadónan:
- Leroy Dickens
- Xavier Susanna
- Nicolas Loaiza
- Zain Virginia
- Keaton Bowland
- Shadyon Scoop
- Daven De Palm
- Arthur Suart
- Sydney Kastaneer
- Dairison Pieternella
- Reuel Martina
- Yesias Ignacius
- Reinier Bonifacio
- Emian Semedo
- Lucas Neutegem
- Akram Potmis
- Rayhim Inesia
- Rensver Juliana
- Ryanchelo Cicilia
FFK i MCB kier a deseá nos selekshon di U-13 tur klase di éksito i tin sigur ku nan lo sa di hasi un bon trabou na Aruba den e torneo internashonal Aruba Himno i Bandera.


text:
Den e gran final Corsow ta derota e fuerte seleccion di Cuba cu e score di 4 - 3. Esaki a bira e prome titulo pa Corsow den dos intento.
Hungadornan grandi pa Corsow tabata:
Stephan Vidal, cu a bati di 4-3, cu 2 doblete, 1 careda empuha y 2 anota
Urlich Snijders, cu tambe a bati di 4-3, cu 1 doblete, 2 empuha y 1 anota
Darren Seferina y Shair Lacrus batearon 2 hits cada uno
Pitcheonan tabata di Nelmerson Angek (2-0) cu relevo di Hershelson Juliana (1).
E Copa di Béisbol di Caribe, ta organisa pa e Confederación del Caribe de Béisbol COCABE, lo organisa e di 4 edicion den luna di december 2022 na Bahamas. Pabien Corsow!


text:
Mitch su mama Maria y demas famia a pidi pueblo pa companja nan den un caminata silencioso na jegada di e curpa di Mitch.
Ta 1.11 di merdia. E shelo na Noord ta shinishi. Color di tristesa. Riba e waya di coriente mi dilanti tin tres paharito sinta. Un ta bula bay. Noord, e bario di Mitch Henriquez ta parse di ta prepara su mes pa su jegada mas laat. E shelo shinishi ta refleha e tristesa cu ta reina cerca hopi hende na Aruba.
Pasobra Mitch ta jega cas bek awe. No den e forma cu e lo a bin segun su propio plan. Un tata Arubiano cu a bay bishita su yiunan, famia y amigonan na Hulanda. Algo normal cerca un persona cu tin famia na Hulanda. Mitch ta jega como un difunto bek na e isla unda e la nace y crese.
Durante su vakantie Mitch a haja su morto a base di trato violento dor di polis. Den un forma hopi tragico, Mitch ta laga su cara, su imagen y nomber atras den su pais madre Hulanda. Un trato violento graba riba video dor di hopi hende cu a considera esaki como un inhusticia contra un prohimo. Podise e trato brutal cu e imagennan ta mustra nos riba media social a planta un simia cerca e autoridadnan competente cu hopi cos mester cambia den e manera cu polis ta atende cu publico. Podise e trato cu Mitch a haja na man di polis, cu a conduci na su morto lo cambia e forma cu hende ta anda cu otro den e pais aki. Cu mas tolerancia, respet y comprenshon pa e diversificacion den cultura cu por trese nos mas cerca di otro, na lugar di separa nos.
Cada biaha cu mi corda riba e mama di Mitch cu su bela den su man banda di e potret di su yiu den misa di Noord, mi ta imagina mi su dolor. Y mi sa cu awe ta un dolor aun mas grandi ora cu su mama Maria confronta e curpa sin bida di su yiu.
Mitch su mama Maria y demas famia a pidi pueblo pa companja nan den un caminata silencioso na jegada di e curpa di Mitch. E caminata ta sali for di Aerocargo te na Agencia Funeraria Aurora. Laga nos companja un mama y famia den hopi dolor den un forma pacifico. Laga nos resa y canta den e quietud di nos curason pa Mitch su alma sinti nos sosten pa su sernan keri y pa su memoria cu a touch asina hopi hende. 5 or na Aerocargo, pabou di Aeropuerto, nos ta spera cu abo tambe lo t’ey.
Mi ta wak e mama, para cu un bela den su man banda di e potret di su yiu cu a muri bou circumstancianan asina violento y mi ta pensa ‘Ki balente e mama aki ta, di por para akinan cu un bela pa su yiu, mientras su curason lo ta kibra den mil pida.
Tabata dialuna mainta cu mi a lesa cu atardi lo tin un misa pa pidi Dios descanso pa e alma di Mitch Henriquez. Y atardi mi a bay misa di Noord, pa mustra mi convivencia. Tambe pa den mi silencio conecta cu mi Dios, cu mama Maria y pidi pa forsa pa e famia y husticia Divino den e caso di Mitch Henriquez. Mi a brasa e mama di Mitch y ta pensa den mi mes ‘Ki dolor e mama aki mester tin den su curason na e momentonan aki’. Despues den e vigilia pafor di misa, mi ta wak e mama, para cu un bela den su man banda di e potret di su yiu cu a muri bou circumstancianan asina violento y mi ta pensa ‘Ki balente e mama aki ta, di por para akinan cu un bela pa su yiu, mientras su curason lo ta kibra den mil pida’.
Cherry, e ruman muhe di Mitch ta contami ‘Senjora, mi ruman ta un hende cu ta semper jolly, semper e ta trese alegria unda cu e ta. Di tur hende, e no a merece un morto asina’. Mi ta di acuerdo cu Sherry, maske mi no a conoce Mitch personalmente, pero mi a bay riba e pagina di Facebook di Mitch Henriquez y akinan mi ta topa un persona simpatico, cu alegria den su postnan. Un hende cu expreshon simpatico. Mi ta topa tambe un banner di juni 2014 cu ta bisa ‘No matter what, in victory or defeat. Hup Holland Hup.’ Y mi ta pensa con cruel destino tin ora ta.
Mi ta sende mi bela y resa hunto cu tur presente. Maske jena cu dolor, e anochi ta tambe hopi sereno cu e luna cla riba e imagen di Cristo den cura di misa. Union di famia y hendenan cu a bin hunto pa comparti nan sentimento na un forma digno di nos Aruba chikito. Vooral e presencia di su hendenan di Noord a resalta. Mi a bay cas bek cu un curason mes pisa cu lihe. Y mi ta refleha riba e palabranan di Mitch su ruman ‘Di tur hende, e no a merece un morto asina.’ Pakico Mitch, mi ta pensa? Ami ta kere cu e misterionan di bida ta hinca den e mente Omnipotente di Dios. Den mi curason mi ta spera cu e morto cruel y inhusto di Mitch por mustra hendenan rond di mundo cu violencia no ta e caminda. Y cu tambe na Aruba cada un di nos por hasi intentonan tur dia pa pensa cu e mente di Dios den cada cos cu nos hasi. Ami ta kere cu Dios lo pensa semper cu amor, cu husticia, cu compashon y tolerancia. Y Dios lo pensa tambe cu alegria di bida, loke nos por sinja di Mitch.’ Cu Mitch haja su pas den e Reino di Dios y cu su famia haja forsa pa surpasa nan dolor y consuelo cu husticia a prevalece den e investigacion cu a ser hasi.


text:
‘Dia di Obrero’ na Aruba, un dia pa celebra e orguyo y satisfaccion cu nos tin den nos trabou. Mi kier refleha un tiki riba e forma con nos ta experencia trabou awendia. Tin ora sa tende reclamo di nos hendenan, specificamente e Arubiano original. Cu esaki mi ta compronde e Arubiano cu ta bin di majornan cu a nace na Aruba pa diferente generacion tras di otro.
Ta ser bisa cu ya e Arubiano, no ta mes balente cu antes. Esey tin hopi di hasi segun mi cu e forma cu bo kier wak bida. Mi ta kere e Arubiano no a bira menos balente. Mi ta kere cu e comunidad a cambia, mescos cu a sosode den hopi otro nacion y mirando e cualidadnan di e Arubiano, e la dicidi cu e kier move pa un otro tipo di trabou. Esaki a hasi cu a bin trabounan liber den ramonan pa cua mester a busca trahado di exterior.
Ora ta papia di e Arubiano Balente, ta importante pa determina den ki aspecto ta papia. Mi ta pensa bek cu ora mi a bay entiero di sra. Toya y mi a mira hopi Arubiano Balente. Sorry, Arubiano ‘Super’ Balente. Pa cuminsa mi ta corda e speech di e pastor hopi bon cu a papia di sra. Toya, pa hopi hende tambe mama Toya cu a dedica su bida na su fe, su Dios y su iglesia catolico. Mama Toya, naci na Corsow, pero pa mi un Arubiano ‘Super’ Balente. Mi ta corda tambe un senjora grandi sinta mi dilanti den misa, di baina e por cana, su lomba ta tur dobla, pero e tabata hasi su esfuerso pa lanta para, hinca rudia y a hasi su esfuerso pa bin duna su saludo final na sra. Toya. Otro Arubiano Balente.
Asina mi por sigi menciona hopi ehempel di ‘E muhe Arubiano Balente’ cu ta lora man na cas pa por cria nan yiunan. E yiu Arubiano Balente cu despues di su trabou, ta bay cas y cuida pa su mama malo. Tin hopi Arubiano Balente ta traha mas cu un trabou pa por juda nan famia. Yiunan cu ta jena saco den supermercado pa juda nan mama of tata sin trabou. Aruba ta jen di Arubiano Balente, un rasa cu no ta muri…
Cu cada dia di trabou ta jena cu satifaccion y honorabilidad pa tur hende cu stima Aruba…


text:
ORANJESTAD, Aruba – 09 juni 2021: Tourism Oriented Police (TOP Oranjestad) conhuntamente cu partnersnan envolvi, ta anuncia lo siguiente. En conexion cu apertura di gate number 5 di Aruba Ports Authority cual lo wordo uza pa e pasaheronan di crucero e siguiente reglanan di operacion y prevencion lo wordo aplica. Esakinan tur ta pa mantene orden publico, operacional y siguridad di nos mes y nos bishitantenan.
Tambe TOP kier a recorda tur hende cu tin borchinan na Welcome Plaza cu ta indica cu esaki ta unicamente pa tour operators y havenpersoneel y cu tin orarionan stipula tambe. Esaki pa minimalisa e trafico pa nos mantene siguridad di esnan cu ta opera riba e tereno aki y nos bishitantenan. Tene cuenta cu e borchinan di trafico. Tambe lo tin controlnan extenso di tanto TOP Oranjestad conhuntamente cu DTP y DVG pa optimalisa e operacion na Gate 5.
Reglanan di operacion y prevencion pa Tours:
-Tur pasahero mester uza tapaboca (mondkapje)
-Mester tin handsanatizer abordo di e vehiculo
-Si por tene un lista di nomber di e pasaheronan y di cua barconan a baha di dje
-Tuma tur medidanan di prevencion
Reglanan di operacion y prevencion Tour Operators :
-Tur tour operator mester uza nan tapaboca (mondkapje)
– Mester tuma 1.5 meter di distancia for otro
– No por causa ningun tipo di aglomeracion di hende
– 5 tour operator so lo wordo tolera cada banda di gate nr. 5. (10 tour guide) cada biaha un e next inline lo tuma su lugar. E otronan tin cu warda nan turno den nan vehiculo
– Mester para na luga asigna cu lo wordo marca. (distanciamento social)
Regreso for di e tours :– Regreso di tours tambe mester sosode na e drop off zone (parkeer haven diamonds international) pero den un manera responsabel pa evita aglomeracion di e pasaheronan.
Rental operators:
– Tur rental operators lo opera otro banda di caminda dus den e Welcome Plaza
– Solamente un personal pa compania
– Mester usa tapaboca (mondkapje)
– Mester tuma distancia di 1.5 meter for di otro (distanciamento social)
-si por sanitize e vehiculonan prome y despues di wordo entrega
Taxi:
– Tur Taxista mester usa nan tapaboca (mondkapje)
– Mester tin handsanatizer abordo di e vehiculo
– No por causa ningun tipo di aglomeracion di hende
– Taxinan lo opera for di nan taxi stand dilanti di Welcome Plaza- Pickup y drop off lo sosode na e dicho taxi stand- E taxi stand aki ta exclusivamente pa taxistanan – No por parkeer ningun vehiculo cu no ta taxi y tampoco por carga ni descarga carga na e dicho stand.- Unico exepcion cu lo tolera un taxista subi e Welcome Plaza si nan tin pasahero cu asistencia special (p.e. handicap) y lo mester drop off na e drop off zone indica. (parkeer haven Diamonds International)
Cuerpo Polcial Aruba ta spera di por a informa tur hende debidamente di e reglanan operacional y di prevencion. Tambe KPAta gradici tur partnersnan envolvi pa e colaboracion y participacionden esaki.


text:
Plasterk ta bishita parti Caribense di Reino
Minister Plasterk di Asuntonan Interior y di Relacionnan di Reino ta bishita e 6 islanan di parti Caribense di Reino for di dialuna 14 di augustus te cu diabierna 18 di augustus.
Minister Plasterk lo papia cu dirigentenan di paisnan Aruba, Curaçao y Sint Maarten y cu esunnan di e municipionan particular Bonaire, Sint Eustatius y Saba riba e desaroyonan di e ultimo añanan y riba e coopracion denter di Reino. Tambe e ta bishita diferente proyecto riba e islanan. Globalmente e programa ta consisti di e siguiente partinan.
Dialuna: Saba y Sint Eustatius
- Combersacionnan cu Conseho Ehecutivo y Conseho Insular.
- E ta bishita renovacion di “Government Guesthouse” di Sint Eustatius.
Diamars: Sint Maarten
- Combersacionnan cu Gobernador, presidente di Parlamento y e ta asisti na reunion di conseho di minister.
- Presentacion di “Elderly Project” di Fundacion Desaroyo di Sint Maarten.
- Tambe e ta bishita Warda nos Costa.
Diaranson: Bonaire
- Combersacion cu Conseho Ehecutivo y Conseho Insular.
- Bishita na proyecto di naturaleza.
Diahuebs: Aruba
- Combersacion cu Prome Minister, Gobernador y presidente di parlamento.
- Bishita na e edificio renoba di Corte Comun di Husticia (cu medionan di FDA).
Diabierna: Curaçao
- Combersacionnan cu Prome Minister y cu Gobernador.
- Bishita na Carmabi, e proyecto di coral.
- Bishita na Warda nos Costa.


text:
SETAR ta informa cu Discovery Networks, e compania cu ta provee SETAR cu e canalnan di ‘Discovery Channels’ lo haci cambio riba 3 canal di Discovery, entrante 1 di juni, 2021.
‘Discovery Channel’ na canal 18 y ‘Discovery TLC’ na canal 175 riba Digital Cable lo transforma nan contenido completamente na Ingles. Esaki ta conta tambe pa e canalnan aki riba SETAR Complete y IPTV, esta canal 58 y canal 206.
Usuarionan di Cable no ta bay nota mucho cambio den e programacion. Unico cambio ta cu e programacion produci na Spaño, por ehempel produci na Argentina, no lo ta disponibel mas riba e canalnan.
Ademas, Discovery Networks ta anuncia cu nan no lo continua cu e canal ‘Discovery Civilization’. Pa es motibo, e canal aki no lo ta disponibel mas entrante 1 di juni 2021. Esaki ta canal 163 riba Digital Cable y canal 201 riba SETAR Complete y IPTV.


text:
Tin mas. Pero ata 5 bon punto kon pa NO
Give-Up riba bo dieet i meta pa baha peso.
Punto #1
Asepta ku bo a faya i ku ta parti di e proseso.
E ta duru. Pero no kastigá bo mes muchu ku bo fayonan. Bo no ta esun di mas malu.
Punto #2
Tuma e desishon ku maske kiko bai robes i kuantu kos bai robes, bo ta djis sigui!
Aunke ta duru, lastima, i desmotivante pa sigui despues ku bo a cheat malamente.
Hala rosea, pensa kon ahun mas desepshoná lo bo ta, si bo no sigui.
Punto #3
No kai den e trampa di ripitishon.
Ripitishon di meal plan ta malu pa bo progreso.
E ta bira menos atraktivo,
monotono, i fisikamente e ta bira menos efektivo.
Kua ta pone ku aunke bo hasie mes bon,
e no ta duna mes resultado mas.
E ta kuminsa rekeri mas esfuerso di bo,
I tog duna menos resultado.
Anto esei ta e kos mas tristu.
Bo ta give-up sigur.
Punto #4
E mester ta na bo smak.
Ku hopi motivashon, bo por hasi algu
ku no ta na bo smak.
Pero motivashon no ta haltu semper,
i si algu no ta na bo smak, bo tin hopi
mas chèns di faya ku ne, ora ku motivashon
ta abou.
No hinka bo mes den e situashon di bai
un reto ku kuminda of sistemanan ku no
ta na bo smak.
Punto #5
Hamber no ta amigu di dieet,
dieet no ta amigu di hamber.
Mas konstante nan topa otro,
mas lihe kos por bai robes.
Bonus
Nos tin un sèt di persona ku a kaba
ku nivel 1 di nos budget meal plan
ku eksito, i ta bayendo pa nivel 2.
Bo ke probecha di e espasio ku a habri
Pa start ku nos budget meal plan?
Klik e boton aki bou pa lesa tur info
registra prome ku espasio sera bèk.


text:
Durante Proximo Weekend Callcenter di SVb ta cera
Banco di Seguro Social Aruba SVb ta anuncia cu en conexion cu trabaonan di mantencion, su callcenter pa notifica AO (527-2782) ta cera riba diasabra 27 y diadomingo 28 di april 2019.
Notificacion di AO (meld ziek) mediante telefon 527-2782 riba e dianan aki no ta posibel.
Por haci uso di nos formulario pa Notifica AO online: www.svbaruba.org/ao. E formulario aki ta habri tur dia entre 7:00 AM y 4:00 PM.
Dialuna 29 april 2019 e Callcenter ta habri atrobe na e orario normal, cual ta entre 7:00 AM y 4:00 PM.
E sistema di Webportaal di SVb no lo ser afecta pa e ceramento di e callcenter.
Nos ta ofrece nos disculpa pa e inconveniencia aki.


text:
ORANJESTAD – Departamento di Impuesto ta un departamento di gobierno cu tin e tarea pa garantisa entrada di impuesto y pa facilita e contribuyente pa por cumpli cu su debernan fiscal. Responsabilidad fiscal ta encera entregamento di declaracion y pago corespondiente na tempo. E cumplimento of “compliance” pa cu pago di impuesto ta un parti importante di un bon comportacion fiscal.
CUMPLIMENTO
Segun e cifranan, e empresanan cu a entrega nan declaracion di loonbelasting y BBO/BAVP/BAZV di e periodo januari te cu juni di aña 2022, no a paga e suma di impuesto cu ta coresponde cu nan propio declaracion y/of no a paga na tempo. Consecuentemente Departamento di Impuesto a saca cobransanan adicional cu boet pa incumplimento di pago.
Ta importante pa menciona cu den e cifranan di loonbelasting ta inclui tambe e primanan di AOV/AWW y AZV y ta trata sumanan cu e dunado di trabao a retene for di su empleadonan y no a paga esaki na Departamento di Impuesto. Pues ta trata di sumanan di impuesto y primanan social cu ta coresponde cu e responsabilidad di pago di e empleado cu no a wordo paga debidamente door di e dunado di trabao. Pago di BBO/BAVP/BAZV ta coresponde cu e sumanan di ganashi di un empresa caminda cu e 6% di impuesto cu ta aplicabel no a wordo paga na Departamento di Impuesto.
Aki ta sigui un bista di e incumplimento of “non-compliance” pa loke ta trata pago di impuesto conforme propio declaracion.
Ta importante pa menciona cu si un contribuyente no cumpli cu pago di impuesto tin consecuencianan indesea di cobransanan adicional, boetnan halto y sumanan di interes cu ta resulta den un suma total mas halto pa paga sin cu ta necesario. Esaki por hinca e comerciante y/of empresa den un situacion financiero dificil pa sali for di dje. P’esey keda sin haci pago di impuesto no ta un opcion.
Cumplimento cu declaracion y pago di impuesto ta e responsabilidad di e contribuyente y no di Departamento di Impuesto. Sea e ta un persona individual, dunado di trabao, comerciante chikito y/of compania grandi, e responsabilidad fiscal ta den su man.
MESTER REGISTRA E EMPRESA
Tur comerciante mester haci declaracion mensual den forma digital via e portal “BO impuesto” (BOi). E comerciantenan cu ainda no a registra como usuario, mester haci un cita mas pronto posibel. Por haci e cita via www.impuesto.aw?Afspraak maken y klik riba e link “Registreren voor het online portaal “BO impuesto” (BOi). Pa mas informacion tocante e portal por yama 522 7437 of mail na [email protected]
E comerciantenan cu no ta haciendo declaracion di impuesto riba entrada (inkomstenbelasting of winstbelasting), por tuma contacto cu Departamento di Impuesto na 522 7424 pa mas guia.
FACILITANDO Y INFORMANDO E CONTRIBUYENTENAN
Departamento di Impuesto t'ey pa facilita e contribuyente pa por cumpli cu su debernan fiscal pa medio di sistemanan digital pa por cumpli cu e declaracionnan mensual manera declaracion di BBO/BAVP y BAZV loonbelasting y e primanan AOV/AWW y AZV. Alabes e departamento ta brinda informacion importante tocante e fechanan final pa medio di su website www.impuesto.aw, su pagina di FaceBook y tambe comunicadonan di prensa. Asina Departamento di Impuesto ta purba clarifica cualkier duda cerca e contribuyente y atende cu cualkier pregunta tocante pago di impuesto.
Finalmente Departamento di Impuesto kier gradici tur comerciante cu si a cumpli debidamente cu e pagonan di loonbelasting, primanan di AOV/AWW/AZV y BBO/BAVP/BAZV y den mesun rosea urgi e comerciantenan cu no ta cumpli cu nan pago di impuesto pa atende cu nan responsabilidad fiscal. Nos tur mester demostra di ta consciente di e importancia di cumpli cu nos debernan di impuesto y asina contribui na bienestar di nos tur cu ta biba y traha riba nos dushi isla Aruba.
ORANJESTAD – Diasabra ultimo Aeropuerto Reina Beatrix a celebra e hecho cu e aeroliña Colombiano Wingo a inaugural su ruta nobo Medellin pa Aruba. Esaki lo ta dos buelo semanal entre e dos destinacionan riba diaranson y diasabra. Manera custumber, tabatin e celebracion necesario cu bandera di ambos pais, desplega pa e pilotonan for di e cockpit, y despues e acostumbrado ceremonia na aeropuerto.
SCHIPHOL – Mescos cu a sosode un aña pasa, KLM a anuncia e siman aki cu ta aumenta e frecuencia pa islanan ABC cu mas di 20%. Asina e portal di aviacion luchtvaarnieuws.nl ta raporta. Pa Corsou, KLM ta bula 10 biaha pa siman, cu 2 buelo pa dia durante e periodo di pasco. Pa buelonan pa Aruba, den combinacion cu Bonaire, KLM lo usa nan avion di mas grandi, e boeing 777-300ER cu capacidad di 408 diario. Aña pasa tambe tabatin un tipo di anuncio asina aunke e biaha aki a haci esaki aun mas grandi.
ORANJESTAD - Den presencia di algun miembro di parlamento, Minister di Turismo, Hunta di Supervision di A.T.A., CEO di A.T.A., CEO di APA, CEO di AHATA, ekipo di A.T.A. y socionan di industria crucero, a efectua otro edicion di ‘Cruise Symposium’ riba Dia Mundial di Turismo den ballroom di Aruba Marriott Resort & Stellaris Casino. Touch of Steel a ricibi tur participante cu musica di steelpan. Minister Oduber, CEO di A.T.A. y CEO di APA a hiba palabra na esan presente, sigui pa un presentacion di ‘Aquila Center for Cruise Excellence’, un socio di A.T.A. den e industria crucero.
ORANJESTAD - Aruba Trade and Industry Association (ATIA), hunto cu algun otro gremio commercial, a pidi un reunion cu Minister di Finansa y Cultura y Directora di DIMP pa haya mas informacion y aclaracion riba e tema di BBO y e futuro pasonan pa cu e reforma fiscal. Directora di DIMP a contesta cu despues di ricibi mandato di gobierno tocante e reforma lo por yama un reunion pa asina duna mas informacion.
ORANJESTAD - Como parti di e Celebracion di dia Mundial di Turismo awe e varios partnernan den e industria aki tin un conferencia pa socionan local di e industria. A la ves esaki ta e apertura oficial di e conferencia Aruba Meets Europe cu ta conta cu participación di e socionan internacional. Tambe tin presente studiantenan di Unidad di Hospitalidad y Turismo di EPI y Facultad di Turismo di Universidad di Aruba. Tur esaki a inicia for di 8’or di mainta y ta sigui henter mainta na Aruba Marriott Resort.
ORANJESTAD – E gremio comercial Aruba Trade and Industry Association (ATIA) a raporta diaranson cu nan tuma nota siman pasa cu sindicatonan a vocifera nan disgusto ariba e proceso encuanto e “Congreso Nacional riba ley laboral”. Como gremio commercial, ATIA a sugeri, pa sigui cu e presentacionnan di e experto ariba e recomendacionnan di e reforma laboral (E1) y tambe seguridad social (E4), di e “Landspakket”. Alaves tambe bin na un fecha nobo, hunto cu e sindicatonan, unda si lo por dialoga pa yega na un solucion correcto pa nos isla.


text:
SCHIPHOL – Mescos cu a sosode un aña pasa, KLM a anuncia e siman aki cu ta aumenta e frecuencia pa islanan ABC cu mas di 20%. Asina e portal di aviacion luchtvaarnieuws.nl ta raporta. Pa Corsou, KLM ta bula 10 biaha pa siman, cu 2 buelo pa dia durante e periodo di pasco. Pa buelonan pa Aruba, den combinacion cu Bonaire, KLM lo usa nan avion di mas grandi, e boeing 777-300ER cu capacidad di 408 diario. Aña pasa tambe tabatin un tipo di anuncio asina aunke e biaha aki a haci esaki aun mas grandi.
ORANJESTAD - Den presencia di algun miembro di parlamento, Minister di Turismo, Hunta di Supervision di A.T.A., CEO di A.T.A., CEO di APA, CEO di AHATA, ekipo di A.T.A. y socionan di industria crucero, a efectua otro edicion di ‘Cruise Symposium’ riba Dia Mundial di Turismo den ballroom di Aruba Marriott Resort & Stellaris Casino. Touch of Steel a ricibi tur participante cu musica di steelpan. Minister Oduber, CEO di A.T.A. y CEO di APA a hiba palabra na esan presente, sigui pa un presentacion di ‘Aquila Center for Cruise Excellence’, un socio di A.T.A. den e industria crucero.
ORANJESTAD - Aruba Trade and Industry Association (ATIA), hunto cu algun otro gremio commercial, a pidi un reunion cu Minister di Finansa y Cultura y Directora di DIMP pa haya mas informacion y aclaracion riba e tema di BBO y e futuro pasonan pa cu e reforma fiscal. Directora di DIMP a contesta cu despues di ricibi mandato di gobierno tocante e reforma lo por yama un reunion pa asina duna mas informacion.
ORANJESTAD - Como parti di e Celebracion di dia Mundial di Turismo awe e varios partnernan den e industria aki tin un conferencia pa socionan local di e industria. A la ves esaki ta e apertura oficial di e conferencia Aruba Meets Europe cu ta conta cu participación di e socionan internacional. Tambe tin presente studiantenan di Unidad di Hospitalidad y Turismo di EPI y Facultad di Turismo di Universidad di Aruba. Tur esaki a inicia for di 8’or di mainta y ta sigui henter mainta na Aruba Marriott Resort.
ORANJESTAD – E gremio comercial Aruba Trade and Industry Association (ATIA) a raporta diaranson cu nan tuma nota siman pasa cu sindicatonan a vocifera nan disgusto ariba e proceso encuanto e “Congreso Nacional riba ley laboral”. Como gremio commercial, ATIA a sugeri, pa sigui cu e presentacionnan di e experto ariba e recomendacionnan di e reforma laboral (E1) y tambe seguridad social (E4), di e “Landspakket”. Alaves tambe bin na un fecha nobo, hunto cu e sindicatonan, unda si lo por dialoga pa yega na un solucion correcto pa nos isla.
ORANJESTAD – Dialuna a tuma lugar e fundamento di Aruba Port Development N.V. caminda minister di Turismo y Salud Publico sr. Dangui Oduber, director di APA NV sr. Figaroa y presidente di hunta di comisario sr. Dubero tabata tey presente. Aruba Port Devolopment N.V. lo bay keda encarga pa maneha henter e proyecto di Port City.


text:
Luna yen, otro pa actividad 60+ di proyecto “Hunto Grandi, Grandi Hunto ” di Fundacion Movimento Ta Bida
Luna yen, otro pa actividad 60+ di proyecto “Hunto Grandi, Grandi Hunto ” di Fundacion Movimento Ta Bida
Pariba di kapel di Alto Vista diahuebs 21 di October 7 or pa 9 or anochi.
Cada persona ariba su propio stoel dushi, propio algo di bebe y propio coy come, lo goza un rato super dushi y bunita hunto cu otro 60plus!! Tambe cada ken den su propio skina pero teniendo na cuenta cu distancia social. Banda cu nos lo goza di e luna, nos lo wordo brinda tambe storianan di antes ritmico di Angelo y cancionnan di Linda Wolf y Eric Rincones.
Hunto Grandi y Grandi Hunto, nos ta sigui goza di cada seconde di Bida Huntoooo…!
Corda bin cu propio stul, coy bebe y coy come!!!


text:
Apologétika
Apologétika ta trata ku defensa di diferente aspekto di e kreensia kristian. Pues, e estudio aki ta trata ku argumentonan ku ta defendé nos fe. Despues di estudio ku ta introdusí apologétika, tin estudio tokante un òf mas asepekto di nos fe ku nos por defendé.
E promé estudio ta presentá pruebanan ku Beibel ta Palabra di Dios. E estudio di apologétika semper lo keda un estudio inkompleto, pasobra semper por agregá mas tópiko ku kristiannan tin ku defendé.
E estudio aki ta skirbí pa Dean Ressler.


text:
Ta di conocemento comun cu e lista di spera pa tratamento mental ta hopi halto. Esey casi no ta e caso mas, segun director di Fundacion Respaldo, dr. Hendrikus van Gaalen. Den un entrevista reciente, el a splica cu a logra elimina casi tur, particularmente esunnan di pashentnan adulto. Sinembargo, e operacion y resultadonan aki den cuido mental ta bay na costo di hopi maniobra y ahuste cu e entidadnan ta haci y ta convenci cu e avance lo tabata mas grandi si tabata por a traha cu e fondonan necesario.
“E wachtlijst pa respaldo tabata hopi halto. Nos a logra elimina casi tur wachtlijst pa adulto y cu problema complica. No a logra ainda pa menornan di edad, esta bou di 18 aña. Eynan tin un wachtlijst ainda di 40 siman,” asina dr. van Gaalen a elabora. “Si nos no haya cen, mi no por tuma hende. Si mi no por tuma hende, e wachtlijst ta bay crece atrobe.” A indica cu no por yena vacatura door di e recorte. Tampoco a renoba cierto contracto y ta coriendo peliger calcula pasobra no tin suficiente personal den e clinica.
Aworaki e lista di spera di adulto ta entre tres a seis siman. E ta algo cu dr. van Gaalen ta orguyoso di dje pasobra ta un diferencia grandi di loke e tabata prome. Algo cu a yuda den esaki ta cu a separa casonan complica cu Respaldo mes ta atende, for di esunnan menos o no complica cu a pasa pa Sociaal Psychiatrische Dienst (SPD) den un espacio na edificio di AZV.
Pa e relato completo, lesa TREMPAN


text:
Diaranson mainta e periodista Mexicano, Antonio de la Cruz (47) saliendo di su cas a wordo tira fatalmente dilanti su porta di cas. Antonio tabata den compania di su yiu muhe di 23 aña, kende a keda seriamente herida. Esaki Fiscal di e estado y e directo di corant caminda e tabata traha a duna di conoce.
Antonio de la Cruz, 47, ta un reportero pa e corant local Expreso y tabata haciendo e trabou aki pa casi 30 aña. Antonio ta e di 12 periodista cu a wordo mata e aña aki na Mexico.
De la Cruz tabata biba na Cuidad Victoria cu ta e capital di e estado Tamaulipas. Tamaulipas ta keda frontera cu Merca. E area aki ta conoci pa violencia cu ta relaciona mayoria di bes cu organizacionnan criminal.
E corant Expreso ta cubri tur sorto di noticia di e cuidad, incluyendo temanan di seguridad. De la Cruz tabata raporta tocante diferente temanan di e pais y tambe problemanan social cu tin na e pais, por ehempel scarsedad di awa.
Tambe e ta cubri noticianan di e Partido Politicio Movemiento Cuidadano y ta e deputado local Gustavo Cardenas Gutierrez, kende a condena e asesinato aki.
Segun e director di e Corant a bisa den un entrevista na television: “De la Cruz tabata bon na altura di e realidad di Tamaulipas y e tabata un persona cu hopi corahe.” ” Nunca e la yega di expresa su preocupacion na e redacion di e corant”.
E corant Expreso tabata e blanco durante varios aña. Na 2012 un di e añanan mas pio relaciona cu violencia di e cartelnan di droga, un autobom a explota dilanti di e edificio di e corant. Na 2018 un ice jug cu cabes di un persona den dje, a wordo laga a tras na e oficina di e corant, cu un aviso pa stop y no raporta mas tocante e violencianan cu ta sosode den e cuidad.
E gobernador di Tamaulipas, Francisco Garcia a priminti di investiga e asesinato di e periodista De La Cruz, pa asina e acto criminal cobarde aki no keda sin wordo castiga.
E fiscal di e estado a bisa cu e unidad specialisa den investiga crimennan contra libertad di expression, a wordo poni na altura, pa habri e investigacion.
Otro periodistanan Mexicano cu a wordo asesina e aña aki. luna pasa dos periodista di un website di noticia a wordo asesina na e estado di Vera Cruz. Yessenia Mollinedo Falconi y Sheila Johana Garcia Olivera tabata traha pa e online news site El Veraz na Cosoleacaque.
Maart ultimo na e estado di Michoacane e reportero Armando Linares a wordo tira na su cas den e cuidad Zitacuaro. Esaki despues di 6 siman cu su colega Roberto Toledo di e mesun media Monitor Michoacan a wordo asesina. Pa casualidad ta Linares a raporta e morto di su colega Toledo dia 31 di januari 2022.
Na cuminsamento di maart, e periodista cu ta cubri noticia di crimen Juan Carlos Muñiz a wordo mata. Juan Carlos tabata traha pa e online news website Testigo Minero di e estado Zacatecas.
Jorge Camero, Director di un online news website a wordo mata fin di februari na e parti nort di e estado Sonora.
Comienso di februari, Herbert Lopez, director di e online news website Noticias WEB, a wordo tira fatalmente na e parti zuid di e estado Oaxaca.
E reportera Lourdes Maldonado Lopez a wordo haya morto den su auto na Tijuana riba 23 di januari 2022. E la wordo tira fatalmente. Durante un conferencia di prensa na 2019 Maldonado Lopez a bisa e presidente di Mexico cu e ta teme pa su bida.
Riba 10 di januari e reportero José Luis Gamboa a wordo likida na e estado di Veracruz.
E fotografo di crimen Margarito Martínez a wordo tira dilanti su cas na Tijuana dia 17 di januari.


text:
Pregunta, señora mi a tende un entrevista di señora na Radio Direct i señora a bisa ku no tin lei tokante ásilo polítiko si Venezolanonan yega Kòrsou. Señora por a splika dikon no tin lei?
Bon siman na tur mi fiel lesadónan. Hopi bendishon I ban wak e pregunta di siman ku tin di haber ku e selebrashon di independensha di Venesuela ku a tuma lugá dia 5 di Yüli ultimo. Fin di siman tabata aktivo ban wak kiko tin pa nos kombersa!
Pregunta, señora mi a tende un entrevista di señora na Radio Direct i señora a bisa ku no tin lei tokante ásilo polítiko si Venezolanonan yega Kòrsou. Señora por a splika dikon no tin lei?
Danki pa a skucha e entrevista i danki pa e pregunta, mi ta haña hopi bon ora nos suidadanonan hasi pregunta kritis asin’aki. Paso e problema di Venezuela ta toka nos tambe.
Asilo polítiko ta kaminda seguridad sosial den un pais no tei mas i kaminda un guera sivíl por tuma lugá. Dor di tantu problema sosial i inseguridat e suidadano ta buska un mihó bida i mayoria be nan ta buska un pais ku nan sea tin laso ku ne, un pais ku tin Demokrasia of un pais den serkania.
Den e kaso di Venezuela e pais tin laso nan hopi estrecho ku Kòrsou i visa versa. Nan ta konosí di bin ku barku di fruta i bèrdura akinan, esei kemen ku nan konosé e ruta riba laman kaba. Si a kaso problemanan na Venezuela bira di tal índole ku niun hende no soportá promé lugá na bista ta Kòrsou i otro pais den bisendario.
E problema pa Kòrsou ta ku nos no tin un lei ni un maneho pa ásilo polítiko, esei ta hasi nos hopi vulnerabel. Ya kaba nos a mira den pasado ku un ásilo polítiko no ta haña un yudansa na drechi. E no ta wordu dokumentá ni e ta wordu registrá. E problema ku esei ta ku bo tin set di hende ku ta kana los riba bo pais anto bo no tin grip riba nan. Bo no sa kiko nan ta hasi ni bo no sa ku ken nan ta anda of tin kontakto ku ne.
Esei ta trese un problema den bo òrden i seguridat públiko, den bo seguridat sosial, laboral i ekonómiko. Den tempu di terorista ku nos ta bibando aden mester tene kuenta i sòru pa bin un lei i maneo hopi lihé. Kòrsou su strafrecht o sea lei penal tin konkordansia ku Hulanda. E ora ei meste adaptá e lei pa ku ásilo politíko. Nos no mester warda pa e baka hoga na pos, nos mester premirá i antisipá kiko por pasa i tra un maneho mas lihé posibel. Kòrso ta hopi chikítu i no por akapará hopi hende i voral si no tin un maneo pa nan. Mi tin sigur ku na Aeropuerto ta hasi nan trabou i wardkosta tambe. Pero manera semper ora tin deseperashon hopi hende ta hasi kosnan ilegal pa jega Kòrsou i trafikashon di hende ta kastigabel.
Pues ya bo sa, awendia tur informashon ta na nos punta di dédé, no laga nada kue nos di sorpresa tresiendo un desbalanse den nos òrden i seguridad públiko. Bon siman!


text:
WILLEMSTAD – E promé dia di e kaso Magnus ta tras di lomba. Un dia ku a kuminsá kaminda tur e kuater akusadonan den e kaso a tende e akusashonnan ku tin den na kontra.
E akusado prinsipal, kual ta Elvis ‘Monster’ Kuwas a tende sinku akusashon den su kontra. Ta trata di tres kaso di asesinato, un kaso di atrako i poseshon ilegal di arma di kandela. Segun Ministerio Públiko, e asesinatonan ku ta riba konsenshi di Kuwas ta esun di Sr. Helmin Wiels dia 5 di mei 2013, e asesinato di Raikel Conception dia 27 di yanüari i tambe e asesinato di Lionel Arnaud dia 8 di yüni 2012.
E akusado Dangelo ‘Panchèk’ Damascus ta keda akusá di ta enbolbí den dos kaso di asesinato, unu ta e asesinato di Sr. Helmin Wiels i e otro ta e asesinato di Raul ‘Bolle’ Martinez. Tambe Damascus ta wòrdu akusá di dos atrako arma i tambe poseshon di arma di kandela.
E otro akusado, kual ta Carlos Pieter ta keda akusá di partisipashon den e asesinato di Sr. Helmin Wiels i tambe su partisipashon den un atrako arma. Segun Ministerio Públiko, Pieter lo mester a sòru pa transporte di Elvis ‘Monster’ Kuwas, Raul ‘Bolle’ Martinez i/of otronan despues di e krímen
Burney ‘Nini’ Fonseca tin un akusashon na su kontra, i esei ta di a indusi entre otro Elvis ‘Monster’ Kuwas pa kometé asesinato di Sr. Helmin Wiels i rekulta otronan pa kometé e asesinato.
Despues ku Hues a presentá e akusashonnan kontra di e kuater sospechosonan a sigui ku e deliberashon prosedural di e kaso i tambe deliberashon riba si lo transmití oudio for di korte si of no. E ultimo aki a keda un biaha mas aprobá pa Hues.
Parti mèrdia a kuminsá ku e tratamentu di e akusashonnan kontra e akusado prinsipal kual ta Elvis ‘Monster’ Kuwas. Akinan e akusado a desmentí di ta enbolbí den e kaso di asesinato di Sr. Helmin Wiels. Esaki a bai kontra di deklarashonnan ku e akusado a hasi anteriormente, kaminda e akusado a atmití di a asesiná Sr. Wiels. Segun e akusado e la hasi e deklarashonnan ei bou di preshon i bou di promesa di Ministerio Públiko. Segun e akusado, Ministerio Públiko a promete ménos kastigu pa su kooperashon den e kaso i tambe a promete su kasa sèn i nan mudansa pa Hulanda.
Tabata un tiki difísil pa e Hues kaba di komprendé kon Kuwas a duna un deklarashon ku ta inkrimin’e siendo ku segun Kuwas e no a forma parti di e asesinato si Sr. Wiels.
Kontrali na deklarashonnan hasi pa testigunan den kontra di Kuwas, Ministerio Publiko no a trese pruebanan palpabel ku ta involukrá Kuwas den e asesinato di Sr. Wiels.
Mañan ta sigui ku e tratamentu di e kaso di Elvis ‘Monster’ Kuwas. Ta di spera ku mañan Ministerio Públiko lo trese algun prueba mas konkreto kontra Kuwas, paso loke a keda trese ayera i ku tin awor aki riba mesa ta un poko suak. Ministerio Públiko mester kuminsá hasi mas uso di prueba palpabel i kuminsá duna ménos importansia na pruebanan testimonial tradishonal kual ta tap telefòn i deklarashonnan di testigu. E tipo di pruebanan aki ta útil, pero lo sirbi mihó si bo por supstansiá nan ku pruebanan palpabel.


text:
Freddy Richardson pronto ku mixtape "Road ku Rasta"
E konosido kantante arubano Freddy Richardson, kende ya Trendsz a kombersá kuné den pasado, ta den notisia atrobe. Esaki na momentu ku e ta trahando riba algu ku lo bai ta riba merkado pronto.
Freddy ta trahando riba un ‘mixtape’, unda manera e mes a splika kier pa un i tur konosé su persona di bèrdat i sinti ku di bèrdat nan ta riba un ‘road’ ku un rasta, debí ku e tambe tin e kabeinan estilo rasta.
Pa loke ta fecha eksakto ku esaki lo subi kaya, segun e ‘rasta kantante’, lo bai ta un sorpresa. “Ainda mi no tin un fecha eksakto. E ta bai sali di un dia pa otro. Solamente un i tur mester sigui mi riba mi snapchat “Roadcurasta”. Lo por bai mira filmashon kompletu di mi bida di bèrdat. Nan lo mira tur ‘behind the scenes and bloopers’ riba e filmashon, pa na final nan tende e ‘mixtape final proyekto’!”, e kantante a duna di konosé. Mas aleu e la sigui splika, “Lo bira un ‘mixtape’, ku lo bai kontené 8 pa 9 ‘track’. Tur ta tema i konseptonan di mi persona, unda kada artista invitá a komponé nan mes parti”, ‘Rasta Freddy a sigui splika.
‘Rasta Richardson’ tambe a kompartí ku ta trata aki di un produkshon, unda e ta wòrdu kompañá pa entre otro artistanan Ir-Sais, Ron Martis, Rocco Franken i algun sorpresa mas. Entre e piesanan ku lo bai skucha, tin ku ta hiba di titulo “Ta bo ta disidí”, “The one for me” i tambe “Mihó bo so”. Miéntras ku tambe e kantante ta trahando riba e videoclip nan di e diferente piesanan, unda tambe e la ekspresá e deseo pa pronto lo e por ta presente ku su shownan, tantu na Kòrsou, Boneiru i Hulanda.


text:
Oranjestad, 24 di April, 2021 – Aruba a establece awe un record di personanan cu a keda vacuna riba un dia; 3273 persona vacuna. Gobierno di Aruba a tuma e iniciativa pa organisa e dia aki pa motiva mas y mas hende tuma e vacuna.
“Pabien Aruba!, pasobra keda sin haci nada no ta un opcion, nos ta purba tur loke nos por pa yega na nos meta”, tabata palabranan di Minister di Salubridad y Deporte Sr. Dangui Oduber.
Trempan awe diasabra mainta personal di DVG hunto cu voluntarionan di SVB y diferente otro
departamentonan di Gobierno, Docternan y demas personal di cuido di salud, a cuminsa
e dia cu un animo grandi pa sirbi comunidad y brinda e vacuna cu por proteha bida di nos conciudadanonan contra e efectonan devastador di Covid-19 corona virus. For di 9 or di mainta pa 5 or di atardi tur persona 18 aña pariba por a acudi na sea; The Ritz Carlton Hotel, Don Bosco Club na Noord, Centro Deportivo Libertador Betico Croes na Santa Cruz y Teresita Center na San Nicolas pa haya nan prome vacuna. E ambiente tabata positivo, yen di animo y speransa.
Tur esnan cu tabata sali pafor despues di a vacuna tabatin expression di alivio y satisfaccion cu awor alomenos nan ta protehi pa mas cu 70% pa e efectonan di Covid-19, falta ainda e di dos dosis dentro di 6 siman. Awor na Aruba tin un total di 29423 persona cu 1 vacuna y 19928 cu e di dos dosis.
Mayan diadomingo durante di e mesun orario di awe diasabra, e centronan di vacunacion lo ta habri un biaha mas pa ricibi e pueblo di Aruba 18 plus pa haya nan vacuna, no mester registra prome. Ministro di Salubridad y Deporte Sr. Dangui Oduber tabata presente na varios di e centronan di vacunacion y a sirbi como voluntario y a apoya tur esnan trahando pa e causa grandi y bunita aki di yuda nos comunidad ricibi nan vacuna. “Awe ta un record y mi ta felicita y gradici tur esnan cu traha duro y yuda pa e exito aki, ban ripiti’e mayan pa asina nos kibra e record di awe y yuda nos puebo haya e proteccion cu e mester pa nos por salba bida y recupera Aruba su Bienestar y Futuro”, tabata palabranan di Promer Ministro Sra. Evelyn Wever Croes na final di e dia, despues cu e resultado di esnan vacuna a drenta. Mayan diadomingo lo ta un otro dia mas di VACUNATHON.